Formandens beretning for FKUF 2024

Kære medlemmer af FKUF

2024 har været et spændende år for vores fraktion. Vi oplever en stigende interesse for vores arbejde, og det bekræfter os i, at der er brug for et stærkt fagligt fællesskab for kliniske undervisere i fysioterapi.

Årskursus 2024 – en vigtig dagsorden

I maj afholdt vi et velbesøgt årskursus i Odense med inspirerende oplæg fra Marie Storgaard fra Studenterrådgivningen om sårbare unge samt Søren Christian Krogh (Centerfor Ungdomsforskning ved Aalborg Universitet – CeFU) om præstationskultur og præstationsfrigørelse.

Dagen var en stor succes, og vi har fået mange positive tilbagemeldinger.

Tak til alle, der deltog og bidrog til de gode drøftelser!

Vi ser det som en kerneopgave for FKUF at arrangere relevante temadage og årskurser, der styrker vores faglighed og refleksion.

Vi har også været med til at sætte problematikken om sårbare unge på dagsordenen bredere – blandt andet ved at Danske Fysioterapeuter dedikerede et helt fagblad til emnet.

Det er vigtigt at huske, at ikke alle unge er sårbare, men samtidig at vi som undervisere skal være klædt på til at støtte dem, der har brug for det.

Årskursus 2025 – i samarbejde med ergoterapeuterne

I år holder vi årskursus den 21. maj i Odin Havnepark - Odense, hvor psykoterapeut Jane Ellegaard vil tale om psykologisering og mistrivsel blandt unge.

Arrangementet er et samarbejde med Klubben af Kliniske Undervisere i Ergoterapi og er gratis for FKUF-medlemmer. Vi håber at se mange af jer der!

I 2026 skal vi i FKUF arrangere temadagen, og vi vil meget gerne høre fra jer, hvis I har forslag til inspirerende og relevante oplægsholdere.

Mød bestyrelsen på Fagkongressen

Til Fagkongressen inviterer vi til åbent bestyrelsesmøde torsdag efter get-together arrangementet. Det er en oplagt mulighed for at møde os, stille spørgsmål og give input til FKUF’s arbejde.

En styrket bestyrelse

Bestyrelsen er i år blevet udvidet med tre nye medlemmer:

• Karina (Støvring FysioCenter/UCN)

• Pernille (Kolding Kommune/UC Syd)

• Tanja (Regionshospitalet Gødstrup/VIA Holstebro)

Vi mangler nu kun en repræsentant fra Absalon, så hvis du eller en kollega har lyst til at være med, hører vi meget gerne fra jer!

Samtidig har vi sagt farvel til Ann Louise Lunddahl, Jakob Rahbek og Nina Foldberg, som alle har ydet en stor indsats for FKUF.

En særlig tak til Ann Louise, der gennem en længere årrække har været en drivkraft i fraktionen, senest som formand.

Skal vi have en formand eller en forperson?

En debat, vi gerne vil åbne, handler om titlen på vores øverste post. Er det på tide at gøre den kønsneutral? Vi vil behandle det senere i dag på generalforsamlingen.

Helt kort handler det om at gøre fraktionens sprogbrug mere inkluderende og tidssvarende.

Løn og vilkår – OK24

Ved overenskomstforhandlingerne i 2024 blev der ikke afsat specifikke tillæg til kommunale kliniske undervisere. Dette skyldes, at de regionale erfarings-tillæg som de kommunale spejler sig i er generelle og dermed ikke målrettet vores faggruppe. Vi følger fortsat udviklingen og vil arbejde for bedre løn og bedre vilkår for jer medlemmer.

Samtidig glæder vi os over at mange af jer løftede stemmen under kravsindsamlingen – hold endelig fast i det ved OK 26.

Fokus på kliniske undervisere i privat praksis

Vi har et ønske om at gøre FKUF mere relevant for kliniske undervisere ansat i privat praksis.

Vi har nok haft en blind plet på dette område - måske begrundet i at vi alle undtagen Nina har ansættelser i den offentlige del af sundhedsvæsnet.

Med Karina i bestyrelsen har vi fået bygget bro til dette område, og vi vil fremover arbejde på at give det mere opmærksomhed.

Senest har Mette på KUF’-mødet på VIA Aarhus modtaget en feedback omkring de kliniske underviseres arbejdsvilkår i private klinikker, som vi vil forholde os konstruktivt til.

Tak for et godt år!

Tak til alle jer medlemmer, der deltager, engagerer jer og gør FKUF til et stærkt fagligt fællesskab. Vi glæder os til at fortsætte arbejdet i 2025!

På vegne af bestyrelsen,

Lars Engelst Petersen

Formand for FKUF